
Text rozhodnutia
Súd: Krajský súd Bratislava Spisová značka: 3Cob/319/2013 Identifikačné číslo súdneho spisu: 2206208607 Dátum vydania rozhodnutia: 30. 04. 2014 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2014:2206208607.2 Uznesenie Krajský súd v Bratislave v právnej veci žalobcu W.. C. T., Ľ. X, K. D., práv. zast. JUDr. Štefanom Detvaiom, advokátom, Cukrová 14, Bratislava, proti žalovanému 1/ KLEMBER, spol. s r.o., Nová osada 757, Dunajská Streda, IČO: 30 997 283, 2/ KLEMBER a SPOL, s.r.o., Jesenského 1204/2, Dunajská Streda, IČO: 36 619 418, 3/ W.. G. J., T. - J.M. XX, M.. K. D., spoločne práv. zast. JUDr. Eugenom Záthureckým, advokátom, J. Chalupku 8, Banská Bystrica, o určenie neplatnosti zmluvy o prevode ochranných známok a o odvolaní žalobcu proti uzneseniu Okresného súdu Bratislava I v Bratislave č.k. 26CbPv/3/2006-308 zo dňa 27.3.2013, jednohlasne takto r o z h o d o l : Odvolací súd uznesenie Okresného súdu Bratislava I v Bratislave č.k. 26CbPv/3/2006-308 zo dňa 27.3.2013 z r u š u j e a vec v r a c i a súdu prvého stupňa na ďalšie konanie. o d ô v o d n e n i e : Napadnutým uznesením súd prvého stupňa prerušil konanie až do právoplatného skončenia konania vedeného na Okresnom súde Dunajská Streda pod sp. zn. 7D/12/2012. Uviedol, že na základe návrhu žalobcu súd prvého stupňa zistil, že konanie a právoplatné rozhodnutie v dedičskej veci vedenej na Okresnom súde Dunajská Streda pod sp. zn. 7D/12/2012 má zásadný význam pre rozhodnutie v tejto veci, nakoľko žalovaný 3/ zomrel. Uviedol, že žalovaný 3/ bol zároveň jediným konateľom reálne vykonávajúcim svoju funkciu v spoločnosti KLEMBER spol. s.r.o., a preto súd konanie prerušil až do právoplatného skončenia konania vedeného pod sp. zn. 7D/12/2012 na Okresnom súde Dunajská Streda. Proti uzneseniu súdu prvého stupňa podal žalobca riadne a včas odvolanie, v ktorom odvolaciemu súdu navrhol napadnuté uznesenie súdu prvého stupňa zrušiť a vec mu vrátiť na ďalšie konanie. Uviedol, že uznesenie súdu prvého stupňa nepovažuje za správne čo do zistenia skutkového stavu, nakoľko nie je pravdou, že by požiadal o prerušenie konania tak, ako súd prvého stupňa nesprávne uviedol a taktiež nie je pravda, že W.. G. J. bol jediným konateľom spoločnosti KLEMBER spol. s r.o.. Uviedol, že v rámci dedičského konania po zomrelom W.. G. J. ustanovil Okresný súd Dunajská Streda správcu dedičstva, ktorým je C.. G. J., ktorý je správcom časti dedičstva v rozsahu podielu poručiteľa v obchodných spoločnostiach KLEMBER, spol. s r.o. a má oprávnenie aj na zastupovanie spoločnosti pred súdmi, ako ďalej vyplýva z predloženého uznesenia Okresného súdu Dunajská Streda č.k. 7D/12/2012-9 zo dňa 1.2.2012. Krajský súd v Bratislave ako súd odvolací (§ 10 ods. 1 O.s.p.) preskúmal odvolanie bez nariadenia pojednávania podľa 214 ods. 2 písm. a/ O.s.p. a dospel k záveru, že odvolanie žalobcu je dôvodné. Odvolací súd po preskúmaní veci zistil, že oznámenie o úmrtí W.. G. J. zaslal súdu právny zástupca žalovaných. Následne súd prvého stupňa dopytom na Okresný súd v Dunajskej Strede zistil, že na tomto súde je vedené dedičské konanie pod sp. zn. 7D/12/2012, ktoré v tom čase nebolo ukončené a že tento súd vydal dňa 1.2.2012 uznesenie o ustanovení správcu dedičstva. Skutočnosť o ustanovení správcu dedičstva však súd prvého stupňa nezohľadnil a uznesenie o ustanovení správcu, z ktorého by zistil, s kým môže v konaní pokračovať, si od Okresného súdu Dunajská Streda nevyžiadal. S poukazom na uznesenie Okresného súdu Dunajská Streda č.k. 7D/12/2012-9 zo dňa 1.2.2012, ktoré predložil žalobca, odvolací súd zistil, že zomrelému účastníkovi konania bol ustanovený správca, ktorý má oprávnenie zastupovať spoločnosť KLEMBER, spol. s r.o. v súdnom konaní, a preto odvolací súd dospel k záveru, že rozhodnutie súdu prvého stupňa nie je správne, nakoľko mu v konaní nebráni žiadna zákonná prekážka, pre ktorú by bolo účelné konanie prerušiť. Z uvedených dôvodov odvolací súd podľa § 221 odsek 1 písmena h/ a i/ O.s.p. zrušil napadnuté uznesenie súdu prvého stupňa a podľa odseku 2 tohto ustanovenia vec vrátil súdu prvého stupňa na ďalšie konanie. Poučenie: Proti tomuto uzneseniu odvolanie nie je prípustné.

